امریکا پرزیدنتی دونالد ترامپ پاکیستانا آرتیق پول وئریلمه‌یه‌جگینی بیلدیردی.
امریکا پرزیدنتی دونالد ترامپ  تویتر حسابیندا یازدیغی مئساژدا پاکیستانی هدف آلدی.
"پاکیستانا آرتیق میلیاردلارلا دول‌لار وئرمه‌یه‌جییک، چونکی پولوموزو آلیب بیزیم اوچون هئچ نه ائتمیرلر" دئین ترامپ امریکا مرکزی کشفیات ایداره‌سی‌نین (سیا) سابیق القاعده لیدری اوسامه بن لادنی پاکیستاندا یاخالاماسینی (می 2011) نومونه گؤستردی.
ترامپ: "البته کی، اوسامه بن لادنی چوخ داها اول یاخالاما‌لی ایدیک. دونیا تیجارت مرکزینه هوجوم (سپتامبر 2001) عرفه‌سینده کیتابیمدا بو مسئله‌دن بحث ائتمیشدیم. بیل کلینتون فورصتی الدن وئردی. پاکیستانا میلیاردلارلا دو‌لار وئردیک، بیزه بن لادن ین اورادا یاشادیغینی بئله دئمه‌دی‌لر. آخماق‌لار" ایفاده‌لرینی ایشلتدی.
دونالد ترامپ رهبرلیگی داها اول ده پاکیستانا مادی یاردیمی کسمیشدی. ژانویه آییندا امریکادان وئریلن آچیقلامادا، پاکیستانین بعضی ترور تشکیلات‌لاری اوچون تهلوکه‌سیز بؤلگه اولدوغو و بو تشکیلات‌لارین افغانیستاندا هوجوم‌لار تشکیل ائتدیگی ادعا ائدیلمیشدی.
بو دؤورده ده پاکیستانا 255 میلیون دو‌لار مبلغینده حربی یاردیمین وئریلمه‌سی دایاندیریلمیشدی.
